Reën, donderstorms vir KZN en binneland voorspel | Netwerk24
Deur Marietie Louw-Carstens 31 Oktober 2018 20:42
Swaar reën en erge donderstorms kan Woensdagmiddag en -aand oor groot dele van die binneland, sowel as oor KwaZulu-Natal (KZN) voorkom.
Die Suid-Afrikaanse Weerdiens (SAW) het 'n waarskuwing uitgereik dat hael wat skade kan aanrig en sterk wind tesame met swaar reën in die binneland kan voorkom.
Dit kan in sekere dele van Gauteng, die hoëveld van Mpumalanga en in KZN tot kitsvloede lei.
Daar is ook 'n groot brandgevaar vir die westelike en sentrale dele van Limpopo.
Luidens die weerdiens sirkuleer koue lug Woensdag oor KZN en sal dit ook na die Vrystaat, Gauteng, Mpumalanga en Limpopo beweeg.
Inwoners van Noordwes en Limpopo kan Donderdag reën oor groot dele van die provinsies verwag.
Swaar donderbuie en hael word vir Donderdag vir Gauteng, die noordoostelike Vrystaat, dele van Mpumalanga en die suide van Limpopo, wat die Waterberg-streek insluit, voorspel. Die Waterberg-streek gaan tans gebuk onder 'n erge droogte.
Daar is Donderdag ook 'n uiters hoë brandgevaar vir die noordwestelike dele van die Namakwa-streek in die Noord-Kaap, sowel as vir die noordelike en westelike gebiede van Limpopo.
Gautengers en inwoners van die hoëveld van Mpumalanga en suidelike dele van Limpopo moet hulle Donderdag staal vir erge donderstorms wat met hael kan gepaardgaan.
Die weerdiens maan mense om nie op paaie te bestuur wat oorstroom is nie, omdat dit moeilik is om die diepte van die water te bepaal.